Pɛl 28
1
La ram mi dual dual rɔ a bar
cäŋ thilɛ ram jooc jɛ,
kä ram tekɛ luth la ŋɛ̈ɛ̈nyɛ
ce̱tkɛ lony.
2
La wec a tekɛ ruëëc ti ŋuan
mi tëë kɛ ko̱o̱ri,
duundɛ ɣöö ku ram mi
ŋäc ŋɔak kä te lɔcdɛ
kɛ tiit jɛ la rɔm cuɔ̱ŋ.
3
Rueec mi ciɛŋ can a jiäk,
ce̱tdɛ kɛ nhiaal kuɔny in
la bɛl a näk.
4
Nɛy tin /ca ŋuɔ̱t guur,
guɔ̱ɔ̱rkɛ ni ji̱ jiäkni,
kä nɛy tin guɔ̱ɔ̱rkɛ ŋuɔ̱t
gakɛ kɛ kɛ.
5
Kä nɛy ti ji̱ jiäkni
/ca thuɔ̱k ŋäc,
kä nɛy tin görkɛ Kuoth Nhial
ŋa̱ckɛ jɛ agɔaa.
6
Gɔaa ni ram mi can mi
thil bɛ̈ɛ̈l,
kä ram mi riäŋ riäŋ
mi thil luth.
7
Gat mi pɛl tiitdɛ ŋuɔ̱t,
kä gat mi mäth kɛ nɛy ti jiäk
ɛ pöc kä gua̱n.
8
Kä ram reep ria̱ŋdɛ kɛ käni
kä ti ŋuan kä naath,
ba ria̱ŋdɛ ka̱n ɛ ram mi
moc can.
9
Ram /ci ŋuɔ̱t luth,
ni palɛ bä ba jɛ lo̱k.
10
Kä ram wä gua̱n cuŋni
buath dui̱rä,
bɛ pɛn rɛy puɔ̱ɔ̱lɛ.
Kä ram thil bɛ̈ɛ̈l ba ba̱ny ti gɔw.
11
Dëë ram mi riäŋ ɛ car i̱ pɛlɛ,
duundɛ ɣöö leny ram mi can
mi ŋäc ŋɔak jɛ.
12
Mi ci ram mi gɔaa ben nhial,
la tëë kɛ tɛ̈th lɔaac
mi di̱i̱t.
Kä mɔ ci ben ni ram mi
jiääk nhial ɔ,
la naath rɔ a teey.
13
Kä ram teey dueerkɛ /cɛ gɔaa,
kä ram lat dueerkɛ jekɛ nhök.
14
Puɔ̱th akɛ ram luth Kuoth Nhial
ni ciaŋ,
kä ram mi bum lɔcdɛ
bɛ riɛk jek.
15
Thilɛ can lua̱ŋ kä rueec
mi jiääk,
ce̱tdɛ nikɛ lony kɛnɛ
lɛt kɛ kɛ.
16
Rueec mi thil pɛl,
ɛ rɛŋ mi tekɛ ciaŋ
mi jiääk.
Kä ram lat cuɔ̱ŋ bi ni̱nkɛ
jääny wi̱i̱ muɔ̱ɔ̱n.
17
Kä mi ci raan raan näk,
a jɛ na̱kɛ.
Kä a jɛ thil ram mi luäk jɛ.
18
Kä ram mi cuŋ dupkɛ, bɛ kään,
kä ram gɔ̱ŋ dupkɛ,
bɛ pɛn rɛy kɔ̱kä.
19
Kä ram wä mundɛ la̱t,
bɛ tekɛ mi̱eth mi di̱i̱t,
kä ram mi /ci lät,
bɛ jek ni can.
20
Kä ram mi gɔaa bɛ puɔ̱th jek,
kä ram mi pɛ̈th kɛ ɣöö
bɛ ria̱ŋ jek, ba duäc.
21
Nyuɔ̱th duɔɔthni mɛɛtdä ɛ duer,
kä ŋotdɛ bi raan duer la̱t
kɛ kui̱ mi̱eth.
22
Ram mi nhɔk ni rɔ pɛ̈thɛ
kɛ ɣöö bɛ ria̱ŋ jek,
kä kui̱cɛ jɛ i̱ liip canɛ.
23
Ram mi lueek raan kä mi jiäk,
gɔaa ni jɛn,
kä ram mi liak raan baaŋ
kɛ lɛpdɛ.
24
Ram mi mac gua̱n kɛnɛ man
kä bɛ wee i̱,
“Nɔmɔ /ciɛ duer,”
jɛn ɛ ram kɛl kä kuëël.
25
Lät ram mi nhɔk ni rɔ
kärɔa rik,
kä ram mi ŋäth ni
Kuoth Nhial riäŋɛ.
26
Kä ram mi ŋääth ni ca̱rɛ,
ɛ dɔ̱a̱r.
Kä ram guur ni pɛl bɛ kään.
27
Ram mi moc can, /cɛ bi can,
kä ram mi niin waŋdɛ kɛ can
lam kɛ jɛ.
28
Kä mɔ ci ram mi jiääk
ben nhial ɔ,
la teey naath rɔ.
Kä mɔ cɛ li̱w ɔ,
la reep cuŋ rɔ.
